ຫົວໜ້າກອງບັນຊາການ ປກສ ແຂວງສະຫວັນນະເຂດລົງຊຸກຍູ້ແລະຕິດຕາມການສະກັດກັ້ນການແຜ່ລະບາດຂອງພະຍາດໂຄວິດ-19
ຕາມການລາຍງານປົກກັນຄວາມສະຫງົບ ແຂວງສະຫວັນນະເຂດໃຫ້ຮູ້ວ່າ: ວັນທີ 16 ກໍລະກົດ 2021 ນີ້ ທ່ານ ພັອ ສົມໝາຍ ພົມມະຈັນ ຫົວໜ້າກອງບັນຊາການ ປກສ ແຂວງ ສະຫວັນນະເຂດ ພ້ອມຄະນະ ໄດ້ລົງເຄື່ອນໄຫວຕິດຕາມກວດກາການສະກັດກັ້ນ ແລະ ຕ້ານພະຍາດໂຄວິດ-19 ຢູ່ຈຸດກວດກາ ຄົນເຂົ້າ-ອອກ ເມືອງດ່ານສາກົນ ຂົວມິດຕະພາບລາວ-ໄທແຫ່ງທີ II ສະຫວັນນະເຂດ -ມຸກດາຫານ ທີ່ຍັງມີແຮງງານລາວ ໄປເຮັດວຽກຢູ່ປະເທດເພື່ອນບ້ານໄດ້ເດີນທາງກັບປະເທດທີ່ທາງການອະນຸຍາດຢ່າງຖືກຕ້ອງ ຕາມລະບຽບ ເຊິ່ງຜ່ານດ່ານກໍ່ໄດ້ກວດກາວັດແທກອຸນະພູມ, ຮັກສາໄລຍະຫ່າງຕາມຂັ້ນຕອນຂອງເຈົ້າໜ້າທີ່ວິຊາສະເພາະຢ່າງຖືກຕ້ອງ ແລະນຳໄປກັກຕົວ 14ວັນຢູ່ສູນກັກຕົວທີ່ໄດ້ກໍານົດໄວ້ ຈາກນັ້ນທ່ານກໍ່ໄດ້ໄປ ຕິດຕາມກວດກາຢູ່ ສູນປິ່ນປົວຜູ້ຕິດເຊື່ອພະຍາດໂຄວິດ-19 ຢູ່ຫຼັກ 9 ແລະ ສູນກັກກັນ ຫຼື ກັ່ນກອງແຮງງານລາວທີ່ກັບມາແຕ່ໄປເຮັດວຽກຢູ່ປະເທດເພື່ອນບ້ານ, ເຊິ່ງ ການລົງເຄື່ອນໄຫວໃນແຕ່ລະຈຸດ ນັ້ນ ແມ່ນໄດ້ຮັບຟັງ ການລາຍງານຂອງຄະນະສະເພາະກິດໃນແຕ່ລະຈຸດ, ສະພາບການຈັດຕັ້ງປະຕິບັດ ວິທີການກວດຫາເຊື້ອພະຍາດໂຄວິດ19 ຕາມຫຼັກວິຊາການຂອງເເພດ ເພາະວ່າ ແຂວງ ສະຫວັນນະເຂດ ອາດຍັງມີຜູ້ຕິດເຊື່ອພະຍາດເພີມຂຶ້ນເລື້ອຍໆ.
ດັ່ງນັ້ນກຳລັງປ້ອງກັນຄວາມສະຫງົບແຂວງສະຫວັນນະເຂດ ໄດ້ເພີ່ມທະວີການຈັດຕັ້ງປະຕິບັດ ມາດຕະການຜ່ອນຜັນ ເພື່ອປ້ອງກັນ, ຄວບຄຸມ ສະກັດກັ້ນ ການແຜ່ລະບາດຂອງພະຍາດ ໂຄວິດ COVID-19 ຢ່າງເຂັ້ມງວດ ໂດຍສະເພາະ ຫ້ອງສັນຕິບານ ປກສ ແຂວງ ເປັນເຈົ້າການ ເພີ່ມທະວີການຊີ້ນຳ-ນຳພາ ກຳລັງວິຊາສະເພາະ ເຂັ້ມງວດ ຕິດຕາມກວດກາ ຄົນເຂົ້າ-ອອກເມືອງ ຕາມປະຕູດ່ານ ພ້ອມກັນນັ້ນກໍ່ໄດ້ມີການປະສານສົມທົບ ກັບ ກຳລັງ ປ້ອງກັນຊາດ ເຄື່ອນໄຫວ ກວດກາລາດຕະເວນຂອບເຂດຊາຍແດນ ສະກັດກັ້ນການລັກລອບ ເຂົ້າ-ອອກເມືອງ ແບບບໍ່ຖືກຕ້ອງ ກໍລະນີພົບເຫັນມີການລະເມີດແມ່ນຈະໄດ້ນຳຕົວໄປກວດຫາເຊື້ອ ພ້ອມທັງ ດຳເນີນມາດຕະການຕາມຂັ້ນຕອນຂອງກົດໝາຍ.